Ɣocä 13
Guut luɔ̱k I-thɛ-rɛl
1
Mëëdan, mi ruac thok duel
Ɛ-pa-rim luɔ̱thkɛ jɛ ɛ naath,
kä liak kɛ jɛ kä I-thɛ-rɛl,
kä jëkɛ duer kɛ palɛ kɛ Baal,
kä cɛ li̱w.
2
Kä ɛn täämɛ wä ni dueerkiɛn
kɛ mi rëpkɛ ni rɔ̱,
ta̱thkɛ rɔ kuth yieethä
kɛ ciik,
ta̱th kɛ kɛ ni kuurä ɛ bel,
kä laar kɛn ɛ i̱,
“Kuanɛ kɛ moc muc!”
Ciim naath kɛ!
3
Kä inɔ kɛn nɛy ɛ ti bikɛ bath
ce̱tnikɛ rur ruɔ̱nwaaŋ,
kiɛ thäc in la jiɛy
nikɛ runwaŋ,
kiɛ ce̱tnikɛ jil guäth kɔ̱a̱m kɛnɛ
tol mi bä raar kɛ wernyin.
4
Cu Kuoth Nhial ɛ lar i̱,
“Ɛ ɣän Kuoth Nhial Kuothdu,
ni kä I-jëp.
Ɛn täämɛ thilɛ yɛ Kuoth dɔ̱diɛn,
ɛ ni ɣän.
Ɣän kä rɔaadä la käändun ɔ.
5
Kä ɛ ɣän ɛ nëë tiit yɛ rɛy
dɔaar mun rɛ̈w.
6
Kä mëë cikɛ coth muun mi gɔaa,
cukɛ cu ria̱ŋ,
kä cukɛ rɔ cu liak,
a päl kɛn ɣä rueec.
7
Inɔ bäkɛ ma̱k ce̱tnikɛ lony,
bä tɔ̱ɔ̱c duɔ̱pnikiɛn
ce̱tnikɛ kuac.
8
Kä bä ce̱tnikɛ lɛt mi ca dɛykɛ ka̱n,
bä lo̱ckiɛn lëp ɣööŋ,
bäkɛ cu cam ce̱tnikɛ lony.
Kä bäkɛ ŋuɔk ni dhoon ce̱tkɛ
ley dɔaar.
9
“Ɣän bä yɛ nor yɛn ji̱ I-thɛ-rɛl!
Kä ɛŋa mi bi yɛ ku lɛ luäk?
10
Kä täämɛ jɛn ni ɛn kuääru,
min dëë ji̱ ben kän?
Kä ka ni kɛn bööthku diaal
tin ba ji̱ ben gaŋ?
Tin ruaci kɛ kui̱diɛn i̱,
‘Mocä kuäär kɛnɛ bööth.’
11
Kɛ gakdä cä yɛ moc kua̱r,
kä kɛ ŋɛ̈ɛ̈nydä cä kɛ woc.
12
Ca jiääk Ɛ-pa-rim gɔ̱a̱r piny,
kä ca kɛ tɔ̱w ɛ bum.
13
Ci mäc dapädɛ man käp,
duundɛ ɣöö ɛ gat mi dɔ̱a̱r,
mi lo̱k ɣöö bɛ thok waath lot.
14
“A dëë kɛ ku kän rɛy bumä
ɣɔaa ɛ jëk ɛmɛ?
Kua dëë kɛ kän kä lia̱a̱?
Kä bɛ̈cdu a ni kä lö lia̱a̱?
Kä däkdu a ni kä lö cieŋ jɔɔkni?
Bia kä kɛ,
kɛ ɣöö thilɛ ɣä kɔ̱a̱c
lɔaac kɛ kɛ.
15
“A cäŋ bi piith I-thɛ-rɛl
ce̱tkɛ wal,
bi jiɔam Kuoth Nhial ben,
jiɔam känyä ca̱ŋ,
putdɛ bëë därdɔaar.
Bi yiërku kɛnɛ puɔ̱lku kööt,
kä bɛ gɔy riäŋädu diaal naŋ.
16
Kä bi Tha-mɛ-ria jiäkɛ rut,
kɛ ɣöö lo̱kɛ Kuothdɛ.
Ba ji̱kɛ näk kɛ mut ba gaatkiɛn
ŋuɔk ni dhoon,
kä ba ruëtni määnkiɛn rɛ̈t
kä piny bä.”
